Carme-Grupp

As Carme-Grupp warrt en Koppel vun Jupitermaanden tohopenfaat, de sik op teemlich lieke Ümloopbahnen üm Jupiter rüm bewegt. Man een vun de Maanden fallt dor so en beten rut. Nöömt is de Grupp na den Maand Carme, de de gröttste vun disse Koppel is.

De groten Halfassen vun jemehr Bahnen liggt dorbi twüschen 22,9 un 24,1 Millionen Kilometers, de Exzentrizitäten sünd twüschen 0,25 un 0,43 un de Inklinatschonen – dat heet, woveel de Bahn gegen den Jupiteräquater neegt is – hebbt Weerten twüschen 164,9° un 165,5°. De Maanden sünd dorbi all torüchlöpig, bewegt sik also gegen den Dreihsinn vun de Jupiterrotatschoon.

Opstunns warrt to de Carme-Grupp 17 Maanden torekent. Dat sünd mit tonehmend Afstand vun’n Jupiter:
 Herse
 S/2003 J 10
 Pasithee
 Chaldene
 Arche
 Isonoe
 Erinome
 Kale
 Aitne
 Taygete
 S/2003 J 9
 Carme
 Eirene
 S/2003 J 19
 Kalyke
 Eukelade
 Kallichore

S/2003 J 10 is de Maan, de ’n beten wat afwiekt vun de Grupp, wiel he mit 0,4295 en düchtig grote Exzentrizität hett. Man sünst is de Grupp bannig homogen.

De Internatschonale Astronoomsche Union (IAU) vergifft för Maanden vun’n Jupiter mit en retrograde (torüchlöpige) Bahn Naams, de op e endt.

Kategorie:Jupiter
Kategorie:Maand